 MKUU wa Mkoa wa Dodoma, Dk Binilith Mahenge, amewaagiza viongozi wa wilaya ya Kongwa kuchunguza utendaji wa mabaraza ya ardhi ya kata na yatakayobainika yana ‘miungu- watu’ wanaonyanyasa wananchi wayavunjwe. Agizo hilo alilitoa katika mkutano wa hadhara uliofanyika katika kijiji cha Mkoka, wilayani Kongwa baada ya kupokea malalamiko kutoka kwa wananchi kuhusu unyanyasaji unaofanywa na baraza la ardhi la kata hiyo. Mwananchi wa kijiji hicho, Anastazia Milogo, alidai kunyanyaswa na baraza hilo kwa kukubari baba mkwe wake kumnyang’anya ardhi aliyokuwa akimiliki na mumewe baada ya mzazi mwenzake kufariki dunia. Mwananchi mwingine, Erick Tomali, alihoji mamlaka ya baraza hilo na kama wajumbe wake ni wa kuchaguliwa au kuteuliwa kutokana na vitendo vya kunyanyasa wananchi na kuomba apewe ulinzi na mkuu huyo wa mkoa akihofia akiondoka kijijini hapo wanaweza kumweka ndani.